<classify> ASKARI Polisi tisa wilayani Igunga mkoani Tabora wanashikiliwa kwa tuhuma za kumpiga na kumuua Selemani Jumapili 22 wa Kitongoji cha Mwanyunge mjini Igunga.Jumapili alikuwa ni mfanyabiashara wa nyama choma katika Mtaa wa Klabu ya Gerson.Inadaiwa kuwa, alipigwa na kuuawa na askari polisi baada ya kumkamata amefungua banda la biashara saa 9.45 alasiri, kabla ya muda unaoruhusiwa kufanya biashara wilayani humo.Kamanda wa Polisi mkoani Tabora, Emmanuel Nley alikiri kutokea kwa tukio hilo, lakini hakutaka kutaja majina ya askari hao tisa wanaoshikiliwa wilayani humo.Hata hivyo, alisema askari hao wanachunguzwa na kuchujwa ili kubaini waliohusika na tukio hilo, na wahusika watafikishwa katika makakama ya kijeshi kwa hatua zaidi.Uchunguzi wa mwili wa marehemu Jumapili, uliofanywa na Mganga Mkuu wa Mkoa wa Tabora, Dk Gunini Kamba umeonesha kuwa alipigwa na kitu kizito kisogoni.Mkuu wa Mkoa wa Tabora, Aggrey Mwanri ambaye pia ni Mwenyekiti wa Kamati ya Ulinzi na Usalama ya Mkoa, amewasihi wakazi wa Igunga kuwa wavumilivu wakati serikali ikiendelea kushughulikia tukio hilo.Mwanri amesema serikali itashughulikia huduma zote za mazishi ya Jumapili, ambaye alitarajiwa kuzikwa jana jioni wilayani humo.  <topic>: kitaifa 